謝黄子山賀得孫
作者：王炎
朝代：宋

paragraphs: 侵尋及頹齡，憂患催霜鬚。
是身如老木，枯枿生孫枝。
自念非逸少，屈指無七之。
日願穀豐下，今見鳳有兒。
安得壽喬松，及渠成立時。
追念十年事，欣戚更乘除。
瓜葛自延蔓，葭莩相因依。
頼此一雛生，兩家釋猜疑。
飛鵲遶屋鳴，織翠來華裾。
相視一粲然，英詞出瓊琚。
醴甘不醉人，湯餠浮銀絲。
只欠解語花，遏雲歌此詞。
知公本惜飲，嘗試覆一巵。
因之酹梅塘，騎鵠何時歸。